- Stavanger kan ende opp som Norges Venezia. Med så mange cruisebåter som kommer til byen, er det ikke lenge før folk flytter til Jæren og leier ut leilighetene i byen på AirBNB, sier Mimir Kristjansson til Dagbladet.
Rødts ordførerkandidat i oljebyen er svært bekymret over antallet cruisebåter som ankommer Stavanger sommerstid. Han ønsker derfor å sette et tak på maks ett cruiseskip i uka - 52 i året.
- Men for min del kunne det gjerne kommet akkurat null cruisebåter til Stavanger. Se på Barcelona, Roma og Reykjavík. Der ødelegger turismen byen. I Stavanger risikerer vi nå det samme.
- De styrende partiene i byen har lagt opp til en sinnssyk eksplosjon i cruisetrafikken, uten noen plan for å sette et tak. De vil bare ha mer, mer, mer, legger han til.